b"\n_START_ARTICLE_\nMinimalizam\n_START_PARAGRAPH_\nMinimalizam ili Minimalna umjetnost (1960.-1975.), umjetni\xc4\x8dki je pokret koji odbacuje u umjetnosti, komentiranje dru\xc5\xa1tva, osobni izraz umjetnika. Zasnovan je na stvaranju predmeta, slika i kipova \xc4\x8dija je vrijednost isklju\xc4\x8divo estetskog karaktera. _NEWLINE_Minimalisti su svoje djelovanje ograni\xc4\x8dili na manipulaciju elemenata kao \xc5\xa1to su boja, tonovi, oblici, linije i tekstura. Prvi koji je koristio termin minimalizam bio je kriti\xc4\x8dar David Burlyuk u izlo\xc5\xbebenom katalogu umjetnika Johna Grahama na izlo\xc5\xbebi slika koja je odr\xc5\xbeana u galeriji Dudensing Gallery (New York, 1929.) godine). Kasnije, \xc5\xa1ezdesetih godina, to ime je dobio cijeli jedan pokret. Jo\xc5\xa1 neki nazivi za minimalizam su: ABC umjetnost i reduktivizam. Ovaj pokret rezultat je reakcije na pretencioznost apstraktnog ekspresionizma i vu\xc4\x8de korijene iz pop umjetnosti, kubizma i konceptualne umjetnosti, a glavna inspiracija mu je ruska avangarda ili konkretnije, suprematizam Kasimira Maljevi\xc4\x8da._NEWLINE_Pokret potje\xc4\x8de iz SAD-a, a glavni pokreta\xc4\x8d je umjetnik Frank Stella. Njegova izlo\xc5\xbeba 'Crne slike' (Black Paintings), odr\xc5\xbeana 1959. godine u Muzeju moderne umjetnosti u New Yorku (MoMA), bila je inspiracija, mnogim umjetnicima, koji su po\xc4\x8deli napu\xc5\xa1tati ekspresiju. Glavni povijesni doga\xc4\x91aj pokreta bila je izlo\xc5\xbeba, odr\xc5\xbeana 1966. godine u New Yorku, pod imenom Osnovne strukture (Primary Structures). _NEWLINE_Preciznost zajedno s geometrijom i ponavljaju\xc4\x87im ukrasnim shemama, ravnim i jednoli\xc4\x8dno obojenim povr\xc5\xa1inama \xc4\x8distih i nemije\xc5\xa1anih boja, glavne su odlike minimalizma. Osnova su geometrijske, racionalne sheme, a industijski materijali koriste se za eliminiranje 'ru\xc4\x8dnog rada' umjetnika. Vanjski izgled predmeta glavna je estetska odlika minimalizma._NEWLINE_Minimalizam \xc5\xbeeli da \xc4\x8dovjek u\xc5\xbeiva u umjetni\xc4\x8dkom djelu bez distrakcija kompozicije, tema i ostalih elemenata iz tradicionalne umjetnosti. Materijali i na\xc4\x8din na koji je djelo predstavljeno su i sama njegova stvarnost ili tematika i tako\xc4\x91er razlog samog postojanja. Minimalizam nema nikakvu drugu simboliku osim onoga \xc5\xa1to se mo\xc5\xbee vidjeti u samom djelu. Boja se ne koristi za izra\xc5\xbeavanje osje\xc4\x87aja nego za ograni\xc4\x8davanje prostora. Apstraktni odnosi izme\xc4\x91u razli\xc4\x8ditih elemenata trebaju potaknuti \xc4\x8dovjeka na razmi\xc5\xa1ljanje i ujedno su i sredi\xc5\xa1te tematike. Odbacuje se ideja iz tradicionalne umjetnosti, da umjetnost treba  biti osobni izraz umjetnika. Iako postoji dosta toga emotivnog i podsvjesnog u minimalizmu, umjetnik minimalist odbacuje osje\xc4\x87aje kao princip stvarala\xc5\xa1tva umjetni\xc4\x8dkog djela i smatra da je reakcija \xc4\x8dovjeka na djelo jako va\xc5\xbena._NEWLINE_Minimalizam ispituje prirodu umjetnosti i njeno mjesto u dru\xc5\xa1tvu. Iako su neki kriti\xc4\x8dari smatrali da je minimalizam umjetnost koja \xc4\x87e slabo utjecati na dalji razvoj suvremene umjetnosti, ne mogu se zanijekati posljedice i utjecaji koje je ostavila na teoriju i praksu postmoderne."